|  |  |  |
| --- | --- | --- |
| **בנק ישראל**  דוברות והסברה כלכלית | לוגו בנק ישראל | ‏ירושלים, כ"ד בטבת תשע"ח  ‏‏11 בינואר 2018 |

הודעה לעיתונות:

**המסחר בשוק מטבע החוץ ברביע הרביעי של שנת 2017**

# התפתחות שער החליפין –התחזקות השקל מול הדולר במקביל למגמה מעורבת של הדולר בעולם.

במהלך הרביע הרביעי התחזק השקל מול הדולר ומול האירו בשיעור של 1.8% ו-0.1%, בהתאמה.

מול מטבעות שותפות הסחר העיקריות של ישראל, כפי שמשוקלל בשער החליפין הנומינאלי האפקטיבי, התחזק השקל בכ- 1.1%.

בעולם, נרשמה ברביע הרביעי מגמה מעורבת בשערו של הדולר - הדולר נחלש ב-1.7% מול האירו, ב- 0.6% מול הפאונד הבריטי וב- 0.1% מול היין היפני; מנגד התחזק הדולר ב-0.2% מול הפרנק השוויצרי.

# תנודתיות שע"ח –ירידה בסטיית התקן בפועל , סטיית התקן הגלומה נותרה ללא שינוי

סטיית התקן של השינוי בשער החליפין שקל/דולר – המייצגת את התנודתיות **בפועל** בשער החליפין – ירדה ברביע הרביעי בכ- 2.4 נקודת האחוז ועמדה על 4.3%.

רמתה הממוצעת של סטיית התקן הגלומה במסחר באופציות על שקל/דולר "מעבר לדלפק" לא השתנתה ברביע הרביעי ועמדה על 7.5%.

סטיית התקן הגלומה באופציות על מט"ח בשווקים מפותחים עמדה ברביע הרביעי על 7.5%, בהשוואה ל- 8.5% ברביע השלישי. לעומת זאת, סטיית התקן הגלומה באופציות על מט"ח בשווקים מתעוררים עלתה ועמדה ברביע הרביעי על 9.2%, בהשוואה ל- 8.9% ברביע השלישי (ראה תרשים 4).

סטיית התקן הגלומה במסחר באופציות על שער החליפין מייצגת את התנודתיות **הצפויה** בשער החליפין.

# נפח המסחר בשוק המט"ח– ירידה בנפח המסחר הכולל במקביל לירידה בחלקם של תושבי חוץ בנפח המסחר הכולל

**נפח המסחר הכולל** במטבע חוץ ברביע הרביעי הסתכם בכ-393 מיליארדי דולרים, בהשוואה לכ-412 מיליארדים ברביע השלישי. נפח המסחר היומי הממוצע ירד בכ-8% ועמד על 6.3 מיליארד דולר ביום.


**נפח המסחר בעסקות המרה** (עסקות ספוט ועסקות פורוורד) הסתכם ברביע הרביעי בכ-90 מיליארדי דולרים. הממוצע היומי של נפח המסחר בעסקאות המרה ירד ברביע הרביעי בכ-12% בהשוואה לרביע שלישי ועמד על 1.4 מיליארד דולר ביום.


**נפח המסחר באופציות למט"ח "מעבר לדלפק"** (אופציות שלא נסחרות בבורסה לני"ע) הסתכם ברביע הרביעי ב- 16 מיליארדי דולרים. הממוצע היומי של נפח המסחר ברביע הרביעי ירד בהשוואה לרביע שלישי ועמד על כ- 270 מיליוני דולרים.


**נפח המסחר בעסקות החלף** הסתכם ברביע רביעי בכ- 286 מיליארדי דולרים, בהשוואה לכ-290 מיליארדים ברביע השלישי. הממוצע היומי של נפח המסחר בעסקות החלף ירד בכ-4% בהשוואה לרביע השלישי ועמד על 4.6 מיליארדי דולרים ביום.


**חלקם היחסי של תושבי חוץ בנפח המסחר הכולל** (עסקות המרה, עסקות באופציות ועסקות החלף) ירד בכ- 3 נקודות אחוז ועמד בסוף הרביע הרביעי על כ- 35%. הירידה נבעה מקיטון בהיקף הפעילות של תושבי חוץ בכל סוגי העסקאות (עסקאות המרה, החלף ואופציות).

## לוחות ותרשימים

****

****

****

****

